Jokerit ja hyökkääjä Jesse Joensuu ovat solmineet kolme kautta kestävän jatkosopimuksen, joka kestää kauden 2019-20 loppuun asti.

-Jesse on huikea joukkuepelaaja, taistelija ja sytyttäjä. Olemme todella iloisia, että kapteeni Peter Reginin tapaan myös Jesse yhtenä joukkueen isoista johtajista halusi sitoutua seuraan tuleviksi vuosiksi, sanoo Jokereiden GM Jari Kurri.

-Jesse on yksi KHL:n parhaista voimahyökkääjistä ja harvinainen suomalaispelaaja siinä mielessä, että hän menee maalille ja myös pysyy siellä. Jesse on äärimmäisen arvokas pelaaja joukkueellemme niin kaukalossa kuin sen ulkopuolella, Kurri jatkaa.

Joensuu saapui Jokereihin viime kaudeksi. Hän on tehnyt KHL:ssä 74 ottelussa 17+22=39 pistettä. Tällä kaudella hän on saalistanut 20 ottelussa tehot 8+6=14 ja on joukkueen sisäisen maalipörssin jaetulla kärkipaikalla.

Joensuu nimettiin täksi kaudeksi myös Jokereiden varakapteeniksi. Vankkarakenteinen hyökkääjä pelaa isoja minuutteja illasta toiseen itseään säästelemättä. Hän on 55 taklauksellaan joukkueen ykkönen ja koko KHL:ssä sijalla 13.

-Olen todella ylpeä ja kiitollinen, että Jokerit seurana GM Jari Kurrin ja pelaajakoordinaattori Janne Vuorisen johdolla haluavat sitoutua minuun kolmeksi vuodeksi. Olen äärimmäisen motivoitunut antamaan itsestäni ison palan tälle seuralle, Joensuu sanoo.

-Olen viihtynyt Jokereiden huippuorganisaatiossa ja Helsingissä erittäin hyvin. Viimeinen sysäys jatkosopimuksen tekemiseen oli Peterin päätös jatkaa seurassa. Johtavan pelaajan jatkosopimus oli signaali, että Jokereissa tavoitellaan vain parasta ja meillä on jatkossakin mahdollisuudet menestyä.

-Olemme perheeni kanssa kotiutuneet erinomaisesti Helsinkiin, joten tästäkin syystä jatkaminen oli todella helppo päätös. On jääkiekkoilijalle mahtavaa, että saa jatkaa yhdessä seurassa näin pitkään. Tavoitteemme on tehdä ryhmästämme entistäkin yhtenäisempi ja tiiviimpi, Joensuu alleviivaa.

Joensuu on pelannut urallaan niin NHL:ssä, Ruotsissa, Sveitsissä kuin SM-liigassa. NHL:ssä hän on edustanut New York Islandersia ja Edmonton Oilersia kaikkiaan 129 ottelussa. Maajoukkueessa Joensuu on ollut kahdesti mukana MM-kisoissa.